b'\n_START_ARTICLE_\nLoewyeva visoka ku\xc4\x87a\n_START_PARAGRAPH_\nLoewyeva visoka ku\xc4\x87a odnosno poslovno-stambena zgrada Radovan zagreba\xc4\x8dki je "neboder" s 9 katova. Sagra\xc4\x91en je 1933.-1934. godine za Eugena Radovana, tada\xc5\xa1njeg generalnog direktora kemijske industrije Titanit i glavnog zastupnika industrijske i trgovinske tvrtke Bosch AG. Autor osnove je arhitekt Slavko L\xc3\xb6wy, a zadatak mu je povjeren na temelju pobjede na u\xc5\xbeem pozivnom natje\xc4\x8daju. Radove je izvelo gra\xc4\x91evno poduze\xc4\x87e Otto i Erwin Sorg. Dosljednost oblikovnog govora internacionalnog stila, \xc4\x8disto\xc4\x87a prostornog rje\xc5\xa1enja s naro\xc4\x8dito izra\xc5\xbeenom velegradskom aspiracijom, primjerenom mjerilu i mogu\xc4\x87nostima sredine svrstavaju je me\xc4\x91u najbolja ostvarenja hrvatske moderne arhitekture. Ovaj neboder je za\xc5\xa1ti\xc4\x87eno kulturno dobro (Z-2154) od 2005. godine.'